Kaapse Party oor werkskepping en beleidJack Miller, leier van die Kaapse Party. Foto: Kaapse Party/Facebook.com [Red] In aanloop tot die nasionale verkiesing op 8 Mei vanjaar gee Maroela Media politieke partye die geleentheid om hul menings oor verskillende kwessies wat kiesers raak op Maroela Media se debatsportaal te lug. Alle politieke partye is welkom om meningstukke vir publikasie voor te lê onderhewig aan die bepalings en voorwaardes van Maroela Media se redaksionele beleid. Hiermee die Kaapse Party-leier, Jack Miller, se antwoord oor dié party se werkskeppingsbeleid: Die Kaapse Party maak heftig beswaar teen die DA en ANC se rassistiese beleid van SEB (BEE), regstellende aksie, kwotas en die Wet op Gelyke Indiensneming. Hier in die Wes-Kaap, behoort ongeveer 70% van die bevolking aan ’n etniese- of kultuurgroep waarteen direk gediskrimineer word met hierdie beleid. Die Kaapse Party glo in meriete ongeag velkleur. Met ŉ elektrisiteit- en watertekort en ’n afwaarts-wentelende ekonomie, moet ons verseker dat dienste gebou is op en onderhou word deur ’n Eerste Wêreldse standaard om onherwinbare verliese te voorkom. Die lewenskoste het te hoog geword en ons moet drastiese stappe doen om die diskriminerende beleid van die DA en ANC om te keer en te verseker dat individue met gepaste kwalifikasies wat werk soek, nie uitgesluit word as gevolg van die een of ander arbitrêre rassevooroordeel nie. Ons glo dat werkgeleenthede met opvoeding begin. Ons ondersteun opvoeding wat deur plaaslike gemeenskappe en deur (die belangrikste!) ouers gedryf word. Skole behoort hul mandaat van ouers te verkry en nie van ’n polities-bevooroordeelde sentrale regering nie. Studente behoort vaardighede, wat hulle die beste sal voorberei vir die realiteit van die werkplek, aan te leer. Daarom sal ons vakmanskapopleiding weer instel, waar kinders direk van produktiewe volwassenes (wat reeds toegerus is met die praktiese kennis om hierdie regtewêreldvaardighede oor te dra) sal kan leer. Soos wat studente die werkplek betree, sal hulle alreeds toegerus wees om waarde toe te voeg tot die produktiwiteit van die gemeenskap. Klasgroottes moet verminder word na nie meer nie as 20 kinders per klaskamer en die sillabus moet in die kind se voorkeurtaal aangebied word, sonder inmenging deur die regering. Enigiets minder as volle bekwaamheid in lees en skryf, sal nie voldoende wees om te kwalifiseer vir ’n matrieksertifikaat nie. Sonder enige verdere oponthoud, sal ons onmiddellik visvangregte verwyder van SEB-konsortiums en dit teruggee aan die historiese visvanggemeenskappe van die Kaap.